በአዲስ አበባ ከ330 ሚሊየን ብር በላይ ወጪ የተደረገባቸው ሁለት የመንገድ ፕሮጀክቶች ለትራፊክ ክፍት ሆኑ
-በአዲስ አበባ ከ330 ሚሊየን ብር በላይ ወጪ የተደረገባቸው ሁለት የመንገድ ፕሮጀክቶች ግንባታቸው ተጠናቆ ለትራፊክ ክፍት ሆኑ።በሚድሮክ እና ሃዚ በተሰኙ ሁለት ተቋራጮች የተገነቡት እነዚህ ፕሮጀክቶች ፤ ከብስራተ ገብርኤል – መካኒሳ ሚካኤል አደባባይ እና ከመስቀል ፍላወር ሆቴል – ሩዋንዳ የሚዘልቁ  ከ5 ኪሎ ሜትር በላይ ርዝመት ያላቸው ናቸው። ከብስራተ ገብርኤል – መካኒሳ አደባባይ የሚዘልቀው መንገድ 2 ነጥብ 7 ኪሎ ሜትር ርዝመት ያለው ሲሆን  ፥ 125 ሜትር ርዝመት ያለው ድልድይ እና አደባባይም የዚህ መንገድ አካላት ናቸው። 170 ሚሊየን ብር ወጪ የተደረገበትና 30 ሜትር ስፋት ያለው ይህ መንገድ በሚድሮክ በ2 አመት ጊዜ ውስጥ ይጠናቀቃል ተብሎ ውለታ ተወስዶበት የነበር ቢሆንም መጠናቀቅ ከነበረበት ሶስት አመት ዘግይቶ ነው አገልግሎት መስጠት የጀመረው ይላሉ የአዲስ አበባ መንገዶች ባለስልጣን  የኮንትራት መንገድ ግንባታ ክትትል የስራ ሂደት ባለቤት ኢንጂነር አህመዲን። ሌላው ለአገልግሎት ክፍት የሆነው 160 ሚሊዮን ብር ወጪ የተደረገበትና ሃዚ በተሰኘው ተቋራጭ የተገነባው መንገድ  ፥ በኢትዮ – ቻይና ቦሌ ሚካኤልን አቋርጦ ሩዋንዳ የሚገባው ሲሆን 2.9 ኪሎ ሜትር ርዝመት ያለው ነው። በሌላ በኩል ከፍተኛ እሮሮ ሲያስነሳ የነበረው ከሚድሮክ የተነጠቀው የጉርድ ሾላ- ሃያት የ8 ኪሎሜትር መንገድ ከሚቀጥለው ሳምንት ጀምሮ  በባለስልጣኑ ቀሪ ስራው ይጀመራል። 8.3 ኪሎ ሜትር ርዝመት ያለው ፕሮጀክቱ ከጉርድ ሾላ በአያት ኮንደሚኒየም – የረር – ጎሮን አቋርጦ መሪ የሚገባ ነው። በርካታ አካባቢዎቸን በማስተሳሰር ሰፊ ጠቀሜታ ይሰጣል የተባለው ይህ ፕሮጀክት  ከሶስት ወር በኋላ ሚያዚያ መጨረሻ ገደማ  ለትራፊክ ክፍት እንደሚሆን ተገልጿል። (ኤፍ.ቢ.ሲ.)